### NN 92/2024 (2.8.2024.), Odluka o kriterijima i načinu financiranja, odnosno sufinanciranja troškova prehrane za učenike osnovnih škola za školsku godinu 2024./2025.

VLADA REPUBLIKE HRVATSKE

1695

Na temelju članka 143. stavaka 4. i 5. Zakona o odgoju i obrazovanju u osnovnoj i srednjoj školi (»Narodne novine«, br. 87/08., 86/09., 92/10., 105/10. – ispravak, 90/11., 16/12., 86/12., 126/12. – pročišćeni tekst, 94/13., 152/14., 7/17., 68/18., 98/19., 151/22., 155/23. i 156/23.), Vlada Republike Hrvatske je na sjednici održanoj 1. kolovoza 2024. donijela

ODLUKU

O KRITERIJIMA I NAČINU FINANCIRANJA, ODNOSNO SUFINANCIRANJA TROŠKOVA PREHRANE ZA UČENIKE OSNOVNIH ŠKOLA ZA ŠKOLSKU GODINU 2024./2025.

I.

Ovom Odlukom utvrđuju se kriteriji i način financiranja, odnosno sufinanciranja troškova prehrane učenika osnovnih škola za školsku godinu 2024./2025.

Ministarstvo znanosti, obrazovanja i mladih podmirivat će troškove financiranja, odnosno sufinanciranja prehrane za svakog učenika osnovne škole uključenog u školsku prehranu.

II.

Učenik koji u školskoj godini 2024./2025. redovito pohađa osnovnu školu, ostvaruje pravo financiranja, odnosno sufinanciranja prehrane u iznosu od 1,33 eura za dane kada je na nastavi.

Iznimno od stavka 1. ove točke učenik koji u školskoj godini 2024./2025. redovito pohađa osnovnu školu koja je uključena u Eksperimentalni program »Osnovna škola kao cjelodnevna škola – Uravnotežen, pravedan, učinkovit i održiv sustav odgoja i obrazovanja« u školskoj godini 2024./2025. ostvaruje pravo financiranja, odnosno sufinanciranja prehrane u iznosu od 2,00 eura za dane kada je na nastavi.

Iznimno od stavka 1. ove točke, sredstva se doznačuju i za učenika koji je u kontinuitetu izostao najviše do tri dana.

Prehrana mora biti organizirana u skladu s Normativima za prehranu učenika u osnovnoj školi (»Narodne novine«, broj 146/12.) i Nacionalnim smjernicama za prehranu učenika u osnovnim školama (Ministarstvo zdravlja, 2013).

III.

Jedinicama lokalne i područne (regionalne) samouprave i Gradu Zagrebu, odnosno drugim osnivačima (u daljnjem tekstu: osnivači) osnovnoškolskih ustanova mjesečno će se osigurati sredstva za troškove financiranja, odnosno sufinanciranja prehrane učenika osnovnih škola kojima su osnivači, i to za nastavne dane sukladno Odluci o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2024./2025. (»Narodne novine«, broj 55/24.).

IV.

Ministarstvo znanosti, obrazovanja i mladih mjesečno osigurava i doznačava sredstva za financiranje, odnosno sufinanciranje troškova prehrane učenika osnivačima osnovnoškolskih ustanova.

Sredstva iz stavka 1. ove točke refundiraju se osnivačima na temelju broja učenika koji su redovito pohađali osnovnu školu i u tekućem su mjesecu bili uključeni u prehranu.

V.

Osnivači osnovnoškolskih ustanova obvezuju se da će doznačena financijska sredstva iz točke IV. stavka 1. ove Odluke koristiti isključivo za financiranje, odnosno sufinanciranje troškova prehrane sukladno ovoj Odluci.

Ministarstvo znanosti, obrazovanja i mladih pridržava pravo praćenja utroška financijskih sredstava iz točke IV. stavka 1. ove Odluke te preispitivanje namjenskog korištenja sredstava.

U slučaju sumnje na nepravilnosti, Ministarstvo znanosti, obrazovanja i mladih u bilo kojoj fazi procesa može zatražiti od osnivača dostavu dodatne dokumentacije radi provjere jesu li sredstva korištena zakonito, namjenski i svrhovito, kao i provoditi kontrolu izravnim uvidom u dokumentaciju osnivača ili škole.

Neutrošena financijska sredstava, kao i nenamjenski utrošena sredstva iz stavka 3. ove točke, osnivači su dužni najkasnije do 31. siječnja 2025. za prvo polugodište i do 31. srpnja 2025. za drugo polugodište vratiti na račun državnog proračuna Republike Hrvatske HR1210010051863000160, model i poziv na broj povrata HR33 366112-7680725-11.

Ako su sredstva ostvarena iz državnog proračuna za prethodnu godinu, uplata povrata izvršava se na račun državnog proračuna Republike Hrvatske HR1210010051863000160, model i poziv na broj povrata HR64 7196-1222-768072.

VI.

Za provedbu ove Odluke zadužuje se Ministarstvo znanosti, obrazovanja i mladih koje će donijeti upute o načinu njezina provođenja.

VII.

Financijska sredstva za provedbu ove Odluke osigurana su u okviru Državnog proračuna Republike Hrvatske za 2024. godinu i projekcijama za 2025. i 2026. godinu (»Narodne novine«, broj 149/23.), u okviru Razdjela/Glave 08005 Ministarstvo znanosti i obrazovanja, Aktivnosti A768072 Prehrana za učenike u osnovnim školama, iz općih prihoda i primitaka i Europskog socijalnog fonda (ESF).

VIII.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/24-04/246

Urbroj: 50301-04/32-24-5

Zagreb, 1. kolovoza 2024.

Predsjednik
 mr. sc. Andrej Plenković, v. r.